HU Az Európai Unió Hivatalos Lapja L 13/24

A BIZOTTSÁG (EU) 2018/75 RENDELETE

(2018. január 17.)

az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékok specifikációinak meghatározásáról szóló 231/2012/EU rendelet mellékletének a mikrokristályos cellulóz (E460(i)) specifikációi tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 14. cikkére,

tekintettel az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletre (2) és különösen annak 7. cikke (5) bekezdésére,

mivel:

(1) A 231/2012/EU bizottsági rendelet (3) meghatározza az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációit.

(2) A szóban forgó specifikációk naprakésszé tétele az 1331/2008/EK rendelet 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.

(3) 2016. február 8-án a Bizottsághoz kérelem érkezett a mikrokristályos cellulóz (E 460(i)) élelmiszer-adalékanyag specifikációinak módosítására iránt. A kérelmet a Bizottság az 1331/2008/EK rendelet 4. cikkének megfelelően hozzáférhetővé tette a tagállamok számára.

(4) A mikrokristályos cellulóz (E 460(i)) élelmiszer-adalékanyag oldhatóságára vonatkozóan a jelenlegi specifikáció a következőket tartalmazza: „Vízben, etanolban, éterben és híg ásványi savakban nem oldódik. Nátrium-hidroxidban kis mértékben oldódik.”

(5) A kérelmező kéri, hogy a szóban forgó élelmiszer-adalékanyag oldhatóságára vonatkozó bejegyzést a következőképpen módosítsák: „Vízben, etanolban, éterben és híg ásványi savakban nem oldódik. Nátriumhidroxid-oldatban gyakorlatilag nem oldódik vagy nem oldódik”.

(6) 2017. január 24-i véleményében (4) az Élelmiszer-biztonsági Hatóság (a továbbiakban: Hatóság) megállapította, hogy a kérelmező által a mikrokristályos cellulóz (E 460(i)) oldhatóságára vonatkozó specifikáció tekintetében javasolt módosítás nem jelent biztonsági kockázatot. Ugyanakkor a Hatóság azt ajánlotta, hogy az uniós specifikációkban tüntessék fel a nátriumhidroxid-oldat oldhatósági vizsgálatnál alkalmazott koncentrációját.

(7) Következésképpen helyénvaló a következőre módosítani a mikrokristályos cellulóz (E 460(i)) élelmiszer-adalékanyag nátriumhidroxid-oldatban (koncentráció: 50 g NaOH/l) való oldhatóságának a leírását: „gyakorlatilag nem oldódik vagy nem oldódik”

(8) A 231/2012/EU rendeletet ezért ennek megfelelően módosítani kell.

(9) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 231/2012/EU rendelet melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2018. január 17-én. a Bizottság részéről az elnök Jean-Claude JUNCKER

(1) HL L 354., 2008.12.31., 16. o.

(2) HL L 354., 2008.12.31., 1. o.

(3) A Bizottság 231/2012/EU rendelete (2012. március 9.) az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációinak meghatározásáról (HL L 83., 2012.3.22., 1. o.).

(4) EFSA ANS Szakbizottság (az EFSA élelmiszer-adalékanyagokkal és élelmiszerekhez adott tápanyagforrásokkal foglalkozó testülete), 2017. Safety of the proposed amendment of the specifications for microcrystalline cellulose (E 460(i)) as a food additive (A mikrokristályos cellulóz (E 460(i)) élelmiszer-adalékanyag specifikációja tekintetében javasolt módosítás biztonságossága). EFSA Journal 2017;15(2):4699, 7. o. doi:10.2903/j.efsa.2017.4699.